Pohjolan Voiman pumppuvoimalaitoshanke Kemijärvellä etenee ympäristövaikutusten arviointiin

**Suomen suurimpiin energiayhtiöihin lukeutuva Pohjolan Voima siirtyy pumppuvoimalaitoshankkeessaan ympäristövaikutusten arviointi (YVA) -vaiheeseen. Yhtiö kertoi vuosi sitten helmikuussa 2024 selvittävänsä pumppuvoimalaitoksen rakentamismahdollisuutta Kemijärven alueelle**.

Pohjolan Voiman tytäryhtiö PVO-Vesivoima jättää ympäristövaikutusten arviointiohjelmansa eli YVA-ohjelmansa Lapin ELY-keskukselle lähiaikoina. Tästä käynnistyy ympäristövaikutusten arviointi, jonka aikana yhtiö tutkii kattavasti mahdollisen hankkeen vaikutuksia alueen luontoon ja ympäristöön, esimerkiksi Kemijärveen, kasvillisuuteen, porotalouteen ja maisemaan. Kemijärven osalta tärkeitä selvitettäviä asioita ovat muun muassa vaikutukset virtauksiin, kalastoon, virkistyskäyttöön ja jääolosuhteisiin.

Pumppuvoimalaitos sijaitsisi PVO-Vesivoiman Jumiskon voimalaitoksesta noin viiden kilometrin päässä jo nykyisin metsätalouskäyttöön ojitetulla Askanaavan alueella.

“Ympäristövaikutusten arviointi on pitkäjänteinen ja aikaa vievä vaihe. Siinä saamme täsmällistä tietoa hankkeemme ympäristö- ja luontovaikutuksista mahdollisen rakentamisen ja toiminnan aikana”, PVO-Vesivoiman toimitusjohtaja **Jani Pulli** kertoo.

"Meille on tärkeää löytää kaikille parhaat tavat, miten mahdollinen hanke voitaisiin toteuttaa. Siksi haluamme pitää paikallisyhteisöt tietoisina työn edistymisestä. Paikallisista koostuvan YVA-seurantaryhmän lisäksi tulemme jatkossakin järjestämään kaikille avoimia keskustelutilaisuuksia. Haluankin jo nyt kiittää kaikkia, jotka ovat osallistuneet tilaisuuksiimme, olleet meihin yhteydessä, esittäneet kysymyksiä ja näkökulmia. Alkavat YVA-selvitykset auttavat meitä vastaamaan täsmällisemmin esittämiinne huoliin. Toivomme, että avoin vuorovaikutus jatkuu ja tuotte ajatuksenne esille matalalla kynnyksellä,” Pulli toivoo.

**Selvitystyö näkyy keväällä Kemijärven maastossa**

Kuluvan kevään aikana Pohjolan Voima tekee myös hankkeen kokonaiskuvaa tarkentavia maastotutkimuksia. Maastotutkimusten sekä ympäristö- ja luontovaikutusten selvittämisen lisäksi käynnistyvään vaiheeseen kuuluu myös kaavoituksen suunnittelu.

Suunnitteilla olevan pumppuvoimalaitoksen tehtävänä on toimia energiavarastona, jonka avulla tasataan ja varmistetaan sähkön kysynnän ja tarjonnan tasapainoa. Toiminta-ajatus perustuu korkeuseron hyödyntämiseen: silloin, kun sähköä on tarjolla paljon, vettä pumpattaisiin Kemijärvestä ylempänä sijaitsevaan varastointialtaaseen. Kun sähköstä on pulaa, laskettaisiin vesi turbiinin läpi takaisin varastointialtaasta Kemijärveen. Näin sähköjärjestelmään saadaan lisäkapasiteettia silloin, kun sitä kipeimmin tarvitaan.

FAKTAT HANKKEESTA

* Alue on ojitettua metsätalousmaata.
* Varastointiallas sijaitsisi noin viisi kilometriä Kemijärven Askanselästä länteen, jossa sijaitsee pienehkö, luonnostaan kuppimainen alue Askanaapa. Maastonmuotoja hyödyntävä varastointiallas muodostettaisiin patoamalla vaarojen välisiä alueita. Suunnitellun altaan pinta-ala olisi noin 300 hehtaaria. Käytännössä pinta-ala vastaisi hieman alle puolta Rovaniemen lentokentästä.
* Kemijärvi, joka pinta-alaltaan suurena, 230 km² järvenä toimisi luontaisena veden otto- ja laskujärvenä.
* Voimalaitos sijaitsisi Mömmövaarassa, jonka sisälle louhittaisiin laitoksen tarvitsema tila. Täältä vesi johdettaisiin tunnelia pitkin Kemijärveen.

**Lisätietoja:**

Jani Pulli, toimitusjohtaja, PVO-Vesivoima Oy, puh. 050 386 2680, jani.pulli@pvo.fi

Riitta Larnimaa, johtaja, yhteiskuntasuhteet ja vastuullisuus, Pohjolan Voima Oyj,
puh. 050 438 2466, riitta.larnimaa@pvo.fi

LIITTEET:

* Kartta
* Tekninen kuva

***Pohjolan Voima*** *on juureva suomalainen energiayhtiö. Olemme yksi Suomen suurimmista energiantuottajista – osuutemme maan sähköntuotannosta on noin 20 %. Tuottamamme sähkö on lähes hiilineutraalia. Tuotamme sähköä ja lämpöä omakustannushintaan osakkaidemme, kotimaisten teollisuus- ja energiayhtiöiden tarpeisiin toimitusvarmalla, säätökykyisellä vesi-, lämpö- ja ydinvoimalla. Olemme huippuammattilaisten joukko, ja tutkitusti hyvä työpaikka.* *Me pohjolanvoimalaiset olemme ylpeitä siitä, että teemme merkityksellistä työtä arvojemme mukaisesti taitavasti, luotettavasti, yhdessä. Olemme sitoutuneet hiilineutraalisuuteen ja luonnon monimuotoisuuden vahvistamiseen. Päämäärämme**on luoda ratkaisevaa voimaa kilpailukyvyn vahvistamiseksi ja huomisen parhaaksi*. [*www.pohjolanvoima.fi*](https://www.pohjolanvoima.fi/)

***PVO-Vesivoima Oy*** *tuottaa sähköä vesivoimalaitoksilla Iijoella, Kemijoella ja Kokemäenjoella. Yhtiön sähköntuotanto on keskimäärin 1,8 terawattituntia vuodessa. Yhtiö kuuluu Pohjolan Voima -konserniin*[*www.pohjolanvoima.fi*](http://www.pohjolanvoima.fi/)*. X:*[*@PVOVesivoima*](http://pvovesivoima/)*.*